Góð þjálfun skipverja skipti sköpum þegar eldur kom upp í vélarrúmi ísfisktogarans Vestmannaeyjar VE síðdegis í gær. Þetta er mat bæði skipstjórans og slökkviliðsstjórans í Fjarðabyggð. Önnur vél skipsins sprakk og mikið tjón varð í vélarrúminu.
Skipverjarnir 12 voru að klára veiðiferð og voru nýlagðir af stað í land.
Þá urðum við varir við sprengingu og fljótlega var okkur ljóst að það var kominn eldur í vélarrúmi, þá var strax sett af stað neyðarplan eða neyðaráætlun eins og við erum þjálfaðir í .
Segir Birgir Þór Sverrisson, skipstjóri. Skipverjar freistuðu þess að slökkva eldinn en lokuðu vélarrúminu kirfilega þegar það tókst ekki og virkjuðu slökkvikerfið.
Það virðist hafa kæft eldinn strax en það var töluvert mikill eldur sáum við í myndavélum
Voru menn á einhverjum tímapunkti í einhverri hættu? Ja það er alltaf mjög hættulegt þegar það kemur eldur úti á sjó en ég held að skjót og góð viðbrögð áhafnar hafi bara bjargað okkur hreinlega.
Bergey, systurskip Vestmanneyjar, dró skipið að bryggju og var það komið í örugga höfn í Neskaupsstað um þrjúleytið í nótt. Þar biðu Sigurjón Valmundsson, slökkviliðsstjóri Fjarðabyggðar og hans teymi.
Staðfestum að eldurinn væri slokknaður, reykræstum síðan rýmið sem eldurinn hafði komið upp og eldurinn virðist hafa slokknað alveg þarna í upphafi þökk sé snörum viðbrögðum skipverja þarna í byrjun.
Ljóst er að töluvert tjón hefur orðið á togaranum, önnur vélin sprakk og miklar skemmdir í vélarrúminu.
Mikið tjón varð í vélarrúmi ísfisktogarans Vestmannaeyjar VE þegar eldur kviknaði í vélarrúminu úti á sjó í gær. Skipstjórinn og slökkviliðsstjórinn í Fjarðabyggð eru sammála um að góð þjálfun skipverja hafi skipt sköpum. 